Likumprojekts

**Grozījumi Solidaritātes nodokļa likumā**

Izdarīt Solidaritātes nodokļa likumā (Latvijas Vēstnesis, 2015, 248.nr.) šādus grozījumus:

1. Izteikt 6.pantu šādā redakcijā:

“**6. pants Nodokļa likme**

Nodokļa likme atbilst obligāto iemaksu likmei, kas noteikta saskaņā ar likuma “Par valsts sociālo apdrošināšanu” 18.panta pirmo daļu.”;

1. Papildināt likumu ar 6.1 pantu šādā redakcijā:

“**6.1 pants Nodokļa maksāšana taksācijas un pēctaksācijas periodā**

(1) Nodokļa objektam taksācijas periodā piemēro tādu pašu obligāto iemaksu likmi, kādu piemēro obligāto iemaksu objektam.

(2) Par nodokļa objektu, kuram taksācijas periodā piemērota obligāto iemaksu likme, kas noteikta saskaņā ar likuma “Par valsts sociālo apdrošināšanu”” 18.panta otro daļu, nodokļa maksātājs līdz pēctaksācijas gada 1.septembrim rezumējošā kārtībā veic aprēķinātās nodokļa starpības piemaksu, kuras apmēru nosaka kā starpību starp rezumējošā kārtībā aprēķināto nodokli, kas aprēķināts, piemērojot šā likuma 6.pantā noteikto nodokļa likmi, un taksācijas periodā aprēķināto nodokli, kas aprēķināts, piemērojot obligāto iemaksu likmi, kas noteikta saskaņā ar likuma “Par valsts sociālo apdrošināšanu”” 18.panta otro daļu.

(3) Nodokļa starpības piemaksas rezumējošā kārtībā aprēķināšanas metodiku un samaksas kārtību nosaka Ministru kabinets.

1. Papildināt 7.pantu ar trešo daļu šādā redakcijā:

“(3) Valsts sociālās apdrošināšanas aģentūra līdz pēctaksācijas gada 1.jūnijam aprēķina nodokļa starpības piemaksu atbilstoši šā likuma 6.1pantā noteiktajam.”

1. Papildināt likumu ar 8.1 pantu šādā redakcijā:

“**8.1 pants Nodokļa sadalīšana**

Nodoklis tiek sadalīts šādi:

1) viena procentpunkta apmērā veselības aprūpes pakalpojumu finansēšanai;

2) 13,59 procentpunktu apmērā valsts pensiju speciālajā budžetā;

3) 10,5 procentpunktu apmērā iedzīvotāju ienākuma nodokļa kontā Valsts kasē;

4) sešu procentpunktu apmērā atbilstoši Valsts fondēto pensiju likumā noteiktajam fondēto pensiju shēmas dalībnieka kontā;

5) četru procentpunktu apmērā nodokļu maksātāja izraudzītajā privātā pensiju fonda pensiju plānā vai 10 procentpunktu apmērā, ja nodokļa maksātājs nav fondēto pensiju shēmas dalībnieks.”

1. Izteikt 9.pantu šādā redakcijā:

“**9. pants Nodokļa ieskaitīšana**

(1) Nodoklis tiek sadalīts ievērojot 8.1pantā noteikto secību.

(2) Nodokļa daļa veselības aprūpes pakalpojumu finansēšanai tiek pārskaitīta atbilstoši likumā “Par valsts sociālo apdrošināšanu”” noteiktajam.

(3) Valsts sociālās apdrošināšanas aģentūra līdz pārskata mēnesim sekojošā trešā mēneša piecpadsmitajam datumam par pārskata mēnesi pārskaita nodokļa daļu:

1) 13,59 procentpunktu apmērā valsts pensiju speciālajā budžetā;

2) 10,5 procentpunktu apmērā iedzīvotāju ienākuma nodokļa kontā Valsts kasē.

(4) Nodokļa daļa, kas atbilst Valsts fondēto pensiju likumā noteiktajai likmei iemaksām fondēto pensiju shēmā, tiek ieskaitīta fondēto pensiju shēmas dalībnieka kontā Ministru kabineta noteiktajā kārtībā un termiņos.

(5) Valsts sociālā apdrošināšanas aģentūra līdz pārskata mēnesim sekojošā trešā mēneša piecpadsmitajam datumam par pārskata mēnesi pārskaita nodokļa daļu četru procentpunktu apmērā nodokļa maksātāja izraudzītajā privātā pensiju fonda pensiju plānā vai 10 procentpunktu apmērā no tāda nodokļa maksātāja likmes, kurš nav fondēto pensiju shēmas dalībnieks.

(6) Nodokļa maksātājam — darba ņēmējam vai pašnodarbinātajam — ir pienākums 60 dienu laikā no Valsts sociālās apdrošināšanas aģentūras paziņojuma saņemšanas dienas sniegt informāciju Valsts sociālās apdrošināšanas aģentūrai par izraudzīto privāto pensiju fondu, tā reģistrācijas numuru, pensiju plānu un pensiju plāna konta numuru Latvijā. Ja nodokļa maksātājs sešu mēnešu laikā pēc minētās informācijas iesniegšanai noteiktā termiņa savu pienākumu nav izpildījis, iemaksas tiek ieskaitītas valsts pensiju speciālajā budžetā, tās nepersonificējot.

(7) Nodoklim, kurš taksācijas periodā aprēķināts, piemērojot obligāto iemaksu likmi, kas noteikta saskaņā ar likuma “Par valsts sociālo apdrošināšanu” 18.panta otro daļu:

1) šā panta otrajā un trešajā daļā noteikto nodokļa daļu ieskaita pilnā apmērā;

2) šā panta ceturtajā un piektajā daļā noteikto nodokļa atlikušo daļu, kas samaksāta taksācijas periodā, ieskaita šādi:

a) ja nodokļa maksātājs ir fondēto pensiju shēmas dalībnieks un atlikušās nodokļa daļas apmērs ir līdz 6 procentpunktiem (ieskaitot) – atbilstoši šā panta ceturtajā daļā noteiktajam;

b) ja nodokļa maksātājs ir fondēto pensiju shēmas dalībnieks un atlikušās nodokļa daļas apmērs ir lielāks par 6 procentpunktiem – atbilstoši šā panta ceturtajā un piektajā daļā noteiktajam;

c) ja nodokļa maksātājs nav fondēto pensiju shēmas dalībnieks – atbilstoši šā panta piektajā daļā noteiktajam.

(8) Aprēķinātās nodokļa starpības piemaksas ieskaitīšanas kārtību nosaka Ministru kabinets.

1. Izteikt 11.panta otro daļu šādā redakcijā:

“Valsts sociālās apdrošināšanas aģentūra nodrošina aprēķinātā un samaksātā nodokļa un aprēķinātās nodokļa starpības piemaksas uzskaiti, sadalīšanu un ieskaitīšanu atbilstoši šā likuma 8.1pantā un 9.pantā noteiktajam.”

1. Papildināt pārejas noteikumus ar 4. un 5. punktu šādā redakcijā:

“4. Valsts sociālās apdrošināšanas aģentūra par periodu no 2018.gada 1.janvāra līdz 2018.gada 31.decembrim faktiski samaksāto nodokli ieskaita atbilstoši šā likuma 9.panta redakcijai, kas bija spēkā no 2018.gada 1.janvāra līdz 2018.gada 31.decembrim. Ja par minēto periodu faktiski samaksātais nodoklis vai nodokļa objekts triju gadu laikā pēc precizēšanas tiek palielināts vai samazināts, Valsts sociālās apdrošināšanas aģentūra veic pārrēķinu atbilstoši šā likuma 8.panta redakcijai, kas bija spēkā no 2018.gada 1.janvāra līdz 2018.gada 31.decembrim.

5. Ministru kabineta līdz 2019.gada 1.jūnijam izdod šā likuma 6.1panta trešajā daļā un 9.panta astotajā daļā minētos noteikumus.”

Likums stājas spēkā 2019.gada 1.janvārī.

Finanšu ministre D. Reizniece-Ozola